lees | Rachelle Du Bois
Tag Archive | lees
Die blywende vreugde
Daar is min wat vergelyk met die gevoel van diep bevrediging as mens iets gedoen het wat aan jou vreugde en genoegdoening verskaf. Dink nou maar aan 'n goeie boek. Daardie sug van behaaglikheid as mens die laaste bladsy lees; die laaste paragraaf; die laaste sin. Dan blaai jy eers weer terug na die stukke wat jy gemerk het om weer te lees. Dit is soos reën op droë grond, soos dou in die oggend, soos wind wat deur jou waai en jou verfris na 'n lang dag se hitte.
Ek het saam met die karakters van Nicholas Sparks deur hul wonderlike lewens gestap. As leser het ek stil geword by die beskrywings van die natuur, die agtergrondsketse, die intense gevoelvolheid waarmee hierdie skrywer sy karakters in sy verhale in weef. Ek het soms onwillekeurig my oë gesluit om te voel en te sien wat hy beskryf. Die prentjies is so duidelik asof ek self daar was, in die verhaal op daardie tydstip.
Dit is 'n kuns om die konteks en die omgewing waarbinne jou verhaal afspeel so te beskryf dat die leser dit in sy verbeelding kan sien en ervaar. Dit is ook iets wat heel dikwels afgeskeep word. Niemand bestaan tog in 'n vakuum nie. Daar is altyd 'n plek, 'n omgewing, 'n huis of blyplek, 'n straat, 'n beroep wat beskryf moet word. Daar is die natuur, die wind en die weer. Al hierdie dinge gee vleis aan jou storie en help die leser om die karakters in die konteks te plaas waar die verhaal hom afspeel.
Ek het geleer om met my hart en my sintuie te skryf, en te lees. Daar is geen ander manier nie.
This entry was posted on July 23, 2017, in Dankbaarheid, Lewe, Romanse and tagged afrikaans, doel, hart, hoop, leer, lees, lief, liefde, natuur, stories, warm, wind, wonder.	2 Comments
Ek het groot liefdes in my lewe. Nee, ek praat nou nie van mense nie, want hulle beslaan 'n hele huis op hul eie. Ek praat nou van ander dinge waarsonder ek nie kan lewe nie. Dinge wat my so verryk en so diep raak dat ek net 'n halwe mens sou wees daarsonder.
Een so 'n liefde is die natuur. Daar is intelligensie daar. Om dit daagliks te sien en getuie te wees daarvan is 'n wonder op sigself. Geen mens vertel vir die lobelias om pers te blom nie, dis in hul aard om dit te doen. Geen mens vertel vir die vinke om kwetterend nes te bou in die boom voor my venster nie. Hulle doen dit, want dis in hulle aard. En buitendien is dit lente – die tyd van die liefde. Niemand wys vir die varing hoe om nuwe blare oop te rol en te vermeerder nie. Hulle doen dit, want dis in hulle aard. Die oënskynlik dooie boomstomp spruit na baie maande, of selfs jare, skielik uit. Teer, groen uitloopsels verskyn uit die donker bas – dis in sy aard om herbore te word, eindeloos soos die seisoene, oor en oor.
Net so is dit in my aard om deel te wees van die natuur se skeppingsproses. Net so is ek verbind aan die naelstring wat alles bymekaar hou en saam laat werk sonder enige instruksie, want dis in my aard.
O, dan is daar my liefde vir musiek. Het jy al met jou hart geluister na musiek wat jou uit jou self uit lig en jou neem na 'n plek waar daar net klank is? Lieflike klank wat geen eise aan jou stel nie, behalwe net om te voel hoe jou hele wese oorgeneem en gevul word, tot net die musiek bestaan. Dis vir my die hemel, hierdie oomblikke teen skemer met die deure wyd oop en die musiek wat daaruit oor die tuin spoel. Ek bestaan dan nie. Ek raak geheel weg tot ek later, as dit stil word, net die aand se geluide hoor. Eers dan weet ek ek is nog hier in liggaam.
Boeke. Sonder boeke en woorde en wysheid kan ek nie. Ek word telkens verkwik na siel en liggaam deur 'n mooi boek, of 'n gedig wat fyn geweef is met woorde. Ek sou baie armer gewees het as dit nie vir boeke was wat my ledige ure en soms dae gevul het nie. Wat 'n seën is 'n goeie boek wat uit die hart geskryf is; wat ten doel het om vreugde te verskaf aan elke leser. 'n Goeie boek is nie kieskeurig nie. Hy is daar vir die hande wat hom wil optel en oopmaak. Hy dwing niemand nie. Maar as jy kies om hom oop te slaan en jouself aan die woorde en die storie oor te gee, is jy verryk teen die einde. En wil jy meer hê. 'n Onversadigbare honger is my liefde vir boeke.
Sonder stilte en rustigheid kan ek nie. Stilte krap nie die gees om nie en skraap jou nie rou nie. Ek is altyd oneindig dankbaar as ek van 'n inkopietog af terugkeer na my huis. Na die stilte, die kalmte en die rustigheid. Dis my hawe. Dis waar ek geanker word deur my tuin, my musiek en my stilte.
Elkeen moet so 'n plek hê. Waar jy net kan wees en kan word.
Ja, daar is meer as net hierdie paar groot liefdes vir my. Soos goeie, intelligente geselskap en goeie kos. Maar dit sal ook weer nog 'n hele bladsy op sy eie nodig kry. Kom ons los dit vir later.
This entry was posted on October 1, 2016, in Lewe, Uncategorized, Wysheid and tagged begin, doel, energie, hart, hoop, leer, lees, lief, liefde, natuur, stories, water, wind, wonder.	Leave a comment
Iemand sê nou die dag vir my dat ons nie ander uitkomste kan verwag as ons dieselfde dinge oor en oor doen nie. Ons moet anders dink en doen as ons 'n ander resultaat verwag. Toe skraap ek my moed bymekaar en besluit dis nou of nooit. Hier moet verandering kom.
'n Skrywer se eerste pennevrugte is mos maar teer plantjies wat gekoester en vertroetel wil word. En hulle sit so lekker in die hart, so gereed om uitgehaal en bekyk te word met groot genoegdoening. Maar mettertyd kom mens agter hulle dra nie vrugte nie. Hulle boodskap roep nie hard genoeg nie, verbygangers vertoef nie onder hul skadu nie. En toe wonder ek oor die onvrugbare vyeboom… Is dit nou my beurt om byl in te lê en af te kap? Of sal ek net bietjie snoei? Ek besluit om by 'n punt begin, dalk maar net eers bolangs regmaak, wilde lote snoei en die klein jakkalsies uit die wingerd kry.
Om die groeiproses aan te help, begin ek by die skryf van beter loktekste en ek gaan boekomslae verander waar dit nodig is.
Hou dus maar hierdie spasie dop vir die mooiste omslae en 'n kort beskrywing wat jou regop gaan laat sit. Ja, dit sal 'n tydjie neem, maar ek sal een vir een kosbare storie vat en dit nuut vir jou aanbied tot jy dit nie meer kan uithou nie. Jy sal jou nuuskierigheid nie kan bedwing nie en jy sal moet gaan kyk wat is binne-in.
This entry was posted on March 9, 2015, in Uncategorized and tagged afrikaans, Afrikaanse eboek, Afrikaanse Liefdesverhale, Amazon.com, betowering, boeke, Diep, dink, e-boek, e-boeke, eboeke, Eerste liefde, energie, fluistering, genees, gister, hartstog, lag, lees.	Leave a comment
Vreugde en voorreg
Dit is die jaar 1845, en ek en my kleindogter is op 'n dolle vaart agter 'n sexy Franse seerower en 'n pragtige jong Engelse edelvrou aan. Ons oorleef 'n storm op die Engelse kanaal op die skip La tempete (Die Storm) van Jean le Veque, monsieur die seerower. Hy glo die pragtige Améli du Pré het iets in haar besit wat aan sy familie behoort en hy wil dit terug hê…
Ons het nou uitgespoel op die eiland Guernsey en hou asem op, want behalwe Améli en Jean is daar nog 'n teenwoordigheid op die eiland. Iemand waarvan hulle nie bewus was voor die kosbare skat verdwyn het nie…
As ek sê dat dit die prettigste en mees vreugdevolle projek is waaraan ek nog gewerk het, jok ek nie. Ek en my meisiekind werk saam aan elke toneel en giggel soms onbedaarlik vir al die gedoentes van die twee jongmense. En natuurlik is daar die onweerstaanbare aantrekkingskrag wat die twee vir mekaar het en die fyn voetwerk om dit nie te wys nie.
Ek kan nie sê wat volgende gaan gebeur nie, maar hou maar die spasie dop vir wanneer die twee hul buiging gaan maak in Monsieur die Seerower, Romanse vir tieners.
Ek hoop hierdie boek sal by die lees daarvan net soveel genot verskaf aan jou tieners en jou tienerkleinkinders soos dit vir ons was om dit te skryf. Ek glo dat as ons ons tieners aan die lees kan kry, gaan daar vir hulle 'n hele nuwe wêreld oop, soos wat ek nou weer gesien en ervaar het ten aanskoue van die opgewondenheid van nie net die lees van 'n boek nie, maar ook oor die skep daarvan. En alles in ons mooi taal.
Dis vir my 'n voorreg om toegelaat te word tot die geheimenisse en verbeeldingsvlugte van my pragtige tienerkind met die sterre in haar oë. Om saam met haar hierdie avontuur mee te maak en ons idees in woorde te omskep is voorwaar 'n spesiale geskenk.
Ek is diep dankbaar vir hierdie vreugde.
This entry was posted on February 12, 2015, in Uncategorized and tagged afrikaans, Afrikaanse eboek, Afrikaanse Liefdesverhale, avontuur, boeke, boeke vir tieners, lees, tienerromanse, vreugde.	Leave a comment